袁術

袁術，字，汝南汝陽人。佢係東漢末年嘅軍閥豪強，亦都係號稱「四世三公」嘅大族汝南袁氏嘅族人，河北軍閥袁紹嘅細佬。袁術最初喺南陽割據，後尾搬咗去淮南。佢之後僭號稱帝，建立仲氏政權，但係得唔到任何支持，反而俾其他勢力圍剿，最後因為抑鬱而嘔血死咗。

生平

早年
袁術年輕嗰時曾經被舉為孝廉，做過郎中、河南尹、折衝校尉同埋虎賁中郎將。大將軍何進俾宦官殺咗之後，袁術帶領虎賁軍圍攻南宮，並且燒咗嘉德殿嘅青鎖門，諗住逼宦官段珪出宮。董卓入咗洛陽之後，諗住將少帝廢咗。佢表袁術做後將軍，點知袁術反而驚到走咗去南陽度避禍。嗰時長沙太守孫堅咁啱好殺咗原本嘅南陽太守張咨，並且帶兵投靠袁術，袁術就咁成為咗南陽嘅新主人，荊州牧劉表見到之後舉薦袁術做南陽太守。南陽原本有百萬戶人，但係袁術唔制訂法律，仲靠打劫嚟攞物資，佢嘅行為令好多百姓唔鍾意佢。

逐鹿中原
袁紹諗住立宗室幽州牧劉虞做皇帝，嚟同董卓抗爭，但喺袁術唔願意見到成年嘅漢朝皇帝，於是用正義嘅說詞拒絕咗袁紹嘅提議，兩兄弟就咁樣翻咗面。袁術派孫堅進攻董卓嗰時，袁紹搵咗會稽嘅周昕做豫州刺史，諗住搶孫堅嘅地盤，點知周昕畀袁術做低咗。由於豪傑大多都選擇依附袁紹，袁術於是鬧其他人寧願跟「家奴」都唔跟自己，利寫信畀幽州嘅公孫瓚話袁紹唔喺袁氏子孫，袁紹知道之後十分之嬲。呢個時候，漢獻帝派劉虞個仔劉和去搵劉虞，叫佢派兵嚟救自己。但係劉和喺經過南陽嗰時俾袁術扣留，袁術趁機向劉虞勒索咗幾千騎兵，公孫瓚見勸唔到劉虞，為咗避免畀袁術怨恨，於是派咗自己嘅堂細佬公孫越去幫袁術，並且勸袁術搶走嗰啲兵馬。冇耐公孫越喺袁紹引發嘅豫州爭奪戰入面戰死，公孫瓚因此同袁紹結仇，並且出兵攻打袁紹。袁術同北方嘅公孫瓚、平原相劉備同埋徐州刺史陶謙結盟，袁紹為咗對抗袁術亦都拉攏咗荊州嘅劉表結盟。之後袁術派孫堅去攻打劉表，但係孫堅戰死咗。袁術又聯合朝廷任命嘅兗州刺史金尚攻打曹操嘅兗州，但喺匡亭俾袁紹同埋曹操做低咗。

退守淮南
袁術輸咗之後撤退到雍丘，之後又帶領部下前往九江郡，並且殺咗朝廷任命嘅揚州刺史陳溫。袁術向南方嘅壽春行軍，但喺佢任命嘅揚州刺史陳瑀唔肯接納佢哋，袁術於是退守陰陵，陳瑀因此冇即刻攻打袁術，袁術於是喺淮北聚集軍隊，準備攻打壽春。陳瑀好驚，派細佬陳琮向袁術求和，點知陳琮反而畀袁術扣留，陳瑀嚇到走咗去下邳。期間袁術從袁紹嗰度搶嚟嘅沛國畀陶謙搶走咗，而袁術又兼稱徐州伯，似乎已經同陶謙決裂。李傕攻入長安之後，諗住親近袁術，於是派馬日磾封佢做左將軍、假節，進封陽翟侯，點知袁術居然搶咗馬日磾嘅符節，仲逼馬日磾幫自己做嘢。195年，袁術嘅部曲追擊曹操，曹操匿入秦伯南嘅屋企。袁術嘅士兵問秦伯南曹操喺邊度，秦伯南話自己就係曹操，因此俾追兵殺害。建安元年，袁術從徐州廣陵郡出兵攻打徐州牧劉備，一開始劉備喺盱眙同埋淮陰抵抗袁術。後尾劉備嘅手下曹豹反叛，搵咗投靠劉備冇幾耐嘅呂布攻佔下邳，袁術順勢將劉備做低。袁術之後舉薦吳景做廣陵太守，並且挑動呂布嘅手下郝萌發動叛變，但叛變最後俾呂布鎮壓。呂布畀兵敗嘅劉備駐守小沛，防止袁術北上嚟打自己。後尾袁術又派紀靈攻打劉備，最後喺呂布嘅調停下，紀靈選擇撤退。

潛號稱帝
袁術利用五德終始說作為依據，又認為神秘讖緯預言「代漢者當塗高」對應咗自己嘅表字「公路」，加上佢之前從孫堅度勒索返嚟嘅傳國玉璽，都成為咗佢稱帝嘅理由。197年，袁術喺壽春僭號稱帝，建號仲家。佢喺自己首都九江設置淮南尹，任命自己嘅文武官員，並且喺南北郊起咗自己家族嘅祠堂。但係袁術稱帝並冇得到其他諸侯嘅支持，反而令到其他諸侯感到反感，好快袁術就成為咗眾矢之的，畀孫策、呂布、曹操、劉備等勢力叛盟同埋攻擊。孫策寫信鬧袁術，並且宣布脫離袁術獨立，趕走咗袁術任命嘅丹楊太守袁胤。孫策嘅舅父廣陵太守吳景同埋堂兄九江太守孫賁亦都脫離袁術加入孫策，袁術就咁失去咗廣陵同埋江東嘅大片土地。呂布拒絕幫助袁術而殺咗袁術派嚟嘅使者韓胤，並且做低咗諗住報復嘅袁術軍。之後袁術又派人刺殺咗漢室陳王劉寵同埋陳國相駱俊，併吞咗陳國，結果俾曹操大軍做低，袁術只好走返去淮南。

自取滅亡
建安二年秋天，江淮發生飢荒，周圍都可以見到人食人嘅情況。但袁術冇改變自己奢侈嘅生活作風，佢嘅後宮着住華麗嘅衫褲、佢食住珍貴嘅肉食，完全唔理喺度挨餓受凍嘅士兵。建安三年冬天，呂布俾曹操攻打，佢派許汜同埋王楷搵袁術求救，但袁術由於之前畀呂布叛盟而唔肯幫手，後尾喺許汜同埋王楷嘅勸說下先至肯出兵幫，呂布亦都諗住將個女送到袁術嗰度，但係由於畀曹操阻攔而冇做到。建安四年，袁術因為食晒所有糧食而諗住投靠喺灊山屯兵嘅部下雷薄同埋陳蘭，畀佢哋拒絕咗。之後表術又諗住將帝號送畀擁有北方四州嘅袁紹，並且去投靠袁紹嘅大仔、時任青州刺史袁譚，但袁術俾曹操派嚟嘅劉備趕走咗，只好返去壽春。到咗江亭之後，袁術只淨低三十斛嘅麥屑。嗰時天氣好熱，佢想飲蜜水，但搵唔到蜂蜜。袁術坐喺床上歎息咗好耐，大聲叫到：「我袁術點解會落得咁樣嘅下場！」冇耐佢就因為抑鬱而嘔血死咗。

屋企
袁術係東漢號稱「四世三公」嘅大族汝南袁氏嘅族人，司空袁逢嘅嫡仔。由於佢同父異母嘅庶兄袁紹係伯父袁成嘅嗣仔，因此大部分史書都將袁術當成袁紹嘅堂細佬，但其實兩人喺血緣上係同父異母嘅親兄弟。

參攷

引用

東漢人
術